CELEX: 32018D1583
Language: hr
Date: 2018-10-18 00:00:00
Title: Provedbena odluka Komisije (EU) 2018/1583 оd 18. listopada 2018. o izmjeni priloga I. i II. Odluci 2006/766/EZ u pogledu uvoza školjkaša i proizvoda ribarstva iz Perua i Mjanmara za prehranu ljudi (priopćeno pod brojem dokumenta C(2018) 6778) (Tekst značajan za EGP.)

22.10.2018   
               
               
                  HR
               
               
                  Službeni list Europske unije
               
               
                  L 263/71
               
            
         PROVEDBENA ODLUKA KOMISIJE (EU) 2018/1583
         оd 18. listopada 2018.
         o izmjeni priloga I. i II. Odluci 2006/766/EZ u pogledu uvoza školjkaša i proizvoda ribarstva iz Perua i Mjanmara za prehranu ljudi
         
            
               (priopćeno pod brojem dokumenta C(2018) 6778)
            
         
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 854/2004 Europskog parlamenta i Vijeća od 29. travnja 2004. o utvrđivanju posebnih pravila organizacije službenih kontrola proizvoda životinjskog podrijetla namijenjenih prehrani ljudi (1), a posebno njezin članak 11. stavak 1.,
         budući da:
         
                     (1)
                  
                  
                     Uredbom (EZ) br. 854/2004 utvrđuje se da se proizvodi životinjskog podrijetla smiju uvoziti samo iz treće zemlje ili dijela treće zemlje koji se nalazi na popisu sastavljenom u skladu s tom uredbom.
                  
               
                     (2)
                  
                  
                     Uredbom (EZ) br. 854/2004 isto tako se propisuje da se tijekom sastavljanja i ažuriranja tih popisa trebaju uzeti u obzir kontrole Unije u trećim zemljama i jamstva koja su dostavila nadležna tijela trećih zemalja u vezi s usklađenosti ili istovjetnosti s propisima Unije o hrani i hrani za životinje kao i zdravlju životinja kako je utvrđeno u Uredbi (EZ) br. 882/2004 Europskog parlamenta i Vijeća (2), a posebno u njezinom članku 48., stavku 3.
                  
               
                     (3)
                  
                  
                     U Odluci Komisije 2006/766/EZ (3) navode se one treće zemlje koje ispunjavaju kriterije iz Uredbe (EZ) br. 854/2004 i koje prema tome mogu jamčiti da ti proizvodi ispunjavaju sanitarne uvjete propisane zakonodavstvom Unije u cilju zaštite zdravlja potrošača te se u skladu s tim mogu izvoziti u Uniju. Stoga je u Prilogu I. toj odluci utvrđen popis trećih zemalja iz kojih je dopušten uvoz školjkaša, bodljikaša, plaštenjaka i morskih puževa za prehranu ljudi, dok je u Prilogu II. toj odluci utvrđen popis trećih zemalja i područja iz kojih je dopušten uvoz proizvoda ribarstva za prehranu ljudi, osim onih navedenih u Prilogu I. Na popisima iz priloga I. i II. Odluci 2006/766/EZ navode se i ograničenja koja se odnose na takav uvoz iz određenih trećih zemalja.
                  
               
                     (4)
                  
                  
                     Peru je uvršten na popis iz Priloga I. Odluci 2006/766/EZ uz naznaku da se iz te treće zemlje u Uniju mogu uvoziti „samo smrznuti ili prerađeni školjkaši, bodljikaši, plaštenjaci i morski puževi”. Međutim, nakon izbijanja hepatitisa A povezanog s konzumacijom školjkaša uvezenih iz Perua koji su bili zaraženi tim virusom, Komisija je donijela Odluku 2008/866/EZ (4) o obustavi uvoza tih proizvoda iz Perua.
                  
               
                     (5)
                  
                  
                     Od peruanskog nadležnog tijela zatražilo se da dostavi zadovoljavajuća jamstva kako bi se osiguralo da su nedostaci utvrđeni u pogledu sustava praćenja za otkrivanje virusa kod živih školjkaša otklonjeni. Razdoblje primjene Odluke 2008/866/EZ nekoliko je puta produljeno i istječe 30. studenoga 2018.
                  
               
                     (6)
                  
                  
                     Zadnja revizija Unije u Peruu za ocjenu uspostavljenog sustava kontrole proizvodnje školjkaša namijenjenih za izvoz u Uniju provedena je od 25. rujna do 5. listopada 2017. Na temelju zaključaka te revizije i jamstava koja su pružila peruanska tijela, kapice iz akvakulture kojima je uklonjena utroba jedini su školjkaši za koje se može smatrati da peruanska tijela mogu pružiti dostatna jamstva za ispunjavanje uvoznih zahtjeva EU-a. Stoga se odobrenje za uvoz školjkaša iz te zemlje mora ograničiti na kapice iz akvakulture kojima je uklonjena utroba. U skladu s tim, unos za Peru na popisu u Prilogu I. Odluci 2006/766/EZ trebao bi uključivati to ograničenje.
                  
               
                     (7)
                  
                  
                     Mjanmar je uvršten na popis u Prilogu II. Odluci 2006/766/EZ uz naznaku da se iz te treće zemlje u Uniju mogu uvoziti „samo smrznuti divlje ulovljeni proizvodi ribarstva”.
                  
               
                     (8)
                  
                  
                     Nadležno tijelo Mjanmara zatražilo je od Komisije da povuče ograničenje na postojećem popisu i odobri uvoz proizvoda iz akvakulture i proizvoda ribarstva u Uniju. U studenome 2016. i u ožujku 2018. provedene su kontrole Unije kako bi se ocijenilo može li se službenim sustavom kontrola koji su uspostavila tijela Mjanmara osigurati usklađenost uvjeta proizvodnje proizvoda iz akvakulture i proizvoda ribarstva u Mjanmaru namijenjenih izvozu u Uniju sa zahtjevima utvrđenima zakonodavstvom Unije, a posebno sa zdravstvenim potvrdama iz obrasca zdravstvenog certifikata utvrđenog u Dodatku IV. Prilogu VI. Uredbi Komisije (EZ) br. 2074/2005 (5).
                  
               
                     (9)
                  
                  
                     Uzimajući u obzir povoljan ishod tih kontrola, uključenost Mjanmara u Prilog Odluci Komisije 2011/163/EU (6) i jamstva koja su pružila nadležna tijela Mjanmara, uvoz proizvoda ribarstva namijenjenih prehrani ljudi, uključujući proizvode iz akvakulture, trebalo bi dopustiti bez ikakvih ograničenja.
                  
               
                     (10)
                  
                  
                     Stoga je Odluku 2006/766/EZ potrebno na odgovarajući način izmijeniti.
                  
               
                     (11)
                  
                  
                     Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,
                  
               DONIJELA JE OVU ODLUKU:
         
            Članak 1.
            Odluka 2006/766/EZ mijenja se kako slijedi:
            
                        (a)
                     
                     
                        u Prilogu I. unos za Peru zamjenjuje se sljedećim:
                        
                                    „PE
                                 
                                 
                                    PERU
                                 
                                 
                                    Samo kapice (Pectinidae) iz akvakulture kojima je uklonjena utroba”
                                 
                              
                  
                        (b)
                     
                     
                        u Prilogu II. unos za Mjanmar zamjenjuje se sljedećim:
                        
                                    „MM
                                 
                                 
                                    MJANMAR”
                                 
                                 
                                     
                                 
                              
                  
         
            Članak 2.
            Ova Odluka stupa na snagu 1. prosinca 2018.
         
         
            Članak 3.
            Ova je Odluka upućena državama članicama.
         
         
            Sastavljeno u Bruxellesu 18. listopada 2018.
            
               
                  Za Komisiju
               
               Vytenis ANDRIUKAITIS
               
                  Član Komisije
               
            
         
         
            (1)  SL L 139, 30.4.2004., str. 206.
         
         
            (2)  Uredba (EZ) br. 882/2004 Europskog parlamenta i Vijeća od 29. travnja 2004. o službenim kontrolama koje se provode radi provjeravanja poštivanja propisa o hrani i hrani za životinje te propisa o zdravlju i dobrobiti životinja (SL L 165, 30.4.2004., str. 1.).
         
            (3)  Odluka Komisije 2006/766/EZ od 6. studenoga 2006. o utvrđivanju popisa trećih zemalja i državnih područja iz kojih je dozvoljen uvoz školjkaša, bodljikaša, plaštenjaka, morskih puževa i proizvoda ribarstva (SL L 320, 18.11.2006., str. 53.).
         
            (4)  Odluka Komisije 2008/866/EZ od 12. studenoga 2008. o hitnim mjerama za obustavu uvoza iz Perua određenih školjkaša namijenjenih prehrani ljudi (SL L 307, 18.11.2008., str. 9.).
         
            (5)  Uredba Komisije (EZ) br. 2074/2005 od 5. prosinca 2005. o utvrđivanju provedbenih mjera za određene proizvode na temelju Uredbe (EZ) br. 853/2004 Europskog parlamenta i Vijeća i za organizaciju službenih kontrola na temelju Uredbe (EZ) br. 854/2004 Europskog parlamenta i Vijeća i Uredbe (EZ) br. 882/2004 Europskog parlamenta i Vijeća, odstupanju od Uredbe (EZ) br. 852/2004 Europskog parlamenta i Vijeća i o izmjeni uredbi (EZ) br. 853/2004 i (EZ) br. 854/2004 (SL L 338, 22.12.2005., str. 27.).
         
            (6)  Odluka Komisije 2011/163/EU od 16. ožujka 2011. o odobravanju planova koje su dostavile treće zemlje u skladu s člankom 29. Direktive Vijeća 96/23/EZ (SL L 70, 17.3.2011., str. 40.).